*Apstiprināts LMSF 2024. gada 28 decembrī*

**Latvijas Makšķerēšanas sporta federācija**

 **Makšķerēšanas sporta disciplīnas: Zemledus makšķerēšana**

 **Latvijas čempionāta sacensību noteikumi**

1. **Sacensību organizācija un mērķi**

 Latvijas Čempionātu zemledus makšķerēšanā (turpmāk tekstā – Sacensības) organizē Latvijas Makšķerēšanas sporta federācija (turpmāk tekstā – LMSF) labāko sportistu un komandu noteikšanai. Latvijas izlases kandidātu noteikšanai dalībai pasaules čempionātā, kā arī makšķerēšanas sporta popularizēšanai un pieredzes apmaiņai.

1. **Sacensību dalībnieki**
	1. Sacensībās piedalās komandas, kuru sastāvā ir četri makšķernieki, no kuriem viens ir komandas kapteinis. Katra komanda var pieteikt arī vienu rezervistu. Piesakot dalību sacensību posmiem, jānorāda komandu sastāvi, kā arī rezervists. Pieteikumā norādītā komanda visu posmu laikā, drīkst izmantot tikai vienu personu/rezervistu, kurš var aizstāt kādu no pieteikumā noradītajiem dalībniekiem.
	2. Nepieciešamības gadījumā komandas kapteinim ir tiesības veikt sastāva maiņu, aizvietojot kādu no sportistiem, ar pieteikto rezervistu, par to informējot disciplīnas vadītāju, pirms reģistrācijas sacensībām. Ja rezervists nav bijis sākotnēji pieteikts, kopā ar komandas sastāvu, tad rezervistu drīkst pieteikt disciplīnas vadītājam, ne vēlāk kā 1 dienu pirms sacensību posma.
	3. Sacensībās drīkst piedalīties:
		1. Komandas, kuras pārstāv kādu no LMSF sastāvā esošiem biedriem. Individuālu sportistu dalība nav atļauta.
		2. Pieaicinātās personas, tai skaitā komandas vai sportisti kādā no komandām no ārvalstīm, kuri var pilntiesīgi piedalīties vienā vai visos posmos, tomēr viņu gūtais rezultāts, netiek iekļauts Latvijas sportistu reitingā un viņi nevar kandidēt uz vietu Latvijas izlasē, dalībai Pasaules Čempionātos.
	4. Dalībniekiem, atbilstoši Makšķerēšanas noteikumu prasībām, ir jābūt derīgai makšķerēšanas kartei, kas kopā ar attiecīgās ūdenstilpnes licenci (ja tāda nepieciešama) jāuzrāda galvenajam tiesnesim, pie reģistrēšanās sacensībām.
	5. Gadījumā, ja sacensību dalībnieks nav sasniedzis 18 gadu vecumu, viņu visā sacensību gaitā pavada vecāks vai aizbildnis.
	6. Dalībniekam jābūt reģistrētam LMSF sportistu reģistrā un jābūt iegādātai sportista licencei atbilstoši LMSF Sportistu licencēšanas noteikumiem.
	7. Komandu skaits nav ierobežots. Sacensības tiek uzskatītas par notikušām un tiek vērtētas čempionāta kopvērtējumā, ja posmā piedalās vismaz 50% no komandu skaita, kuras uzsākušas čempionātu.
2. **Vispārējie noteikumi**
	1. Sacensības notiek atbilstoši pieskaņotiem starptautiskajiem zemledus makšķerēšanas sacensību noteikumiem.
	2. Sacensības tiek organizētas, ievērojot MK noteikumus Nr. 800 “Makšķerēšanas, vēžošanas un zemūdens medību noteikumi” (turpmāk – makšķerēšanas noteikumi), kā arī ievērojot citus LR likumus un normatīvos aktus, kuri ir spēkā sacensību norises vietā.
	3. Makšķerēšanas zona no skatītājiem tiek atdalīta ar signāllentām vai citādā viegli saprotamā veidā. Makšķerēšana sacensību zonās(izņemot sacensību dienas), ieskaitot neitrālo joslu, nav atļauta. Neitrālā josla tiek ierīkota vismaz 5 metri ap sektoriem.
	4. Treniņos ir atļauta elektronisku ierīču (dziļummēri, eholotes) izmantošana. Sacensību laikā elektronisku ierīču (dziļummēri, eholotes) izmantošana ir aizliegta. Elektriski vai ar iekšdedzes dzinēju darbināmu ledus urbju lietošana sacensību laikā nav atļauta. Treniņu un sacensību laikā aizliegts izmantot zemūdens video kameras.
	5. Treniņos pēc sacensību sektoru ierīkošanas drīkst piedalīties ne vairāk kā 5 dalībnieki – sportisti no katras komandas. Āliņģu atzīmēšanai treniņu laikā sportists nedrīkst izmantot vairāk par 4 karodziņiem.
	6. Izloze:
		1. Katras kārtas izloze notiek organizatoru un komandu pārstāvju klātbūtnē pirms sacensību sākuma, sacensību organizatora norādītajā laikā. Izloze var notikt arī digitāli iepriekšējā vakarā pirms sacensību kārtas, izlozi veic sacensību organizators, izmantojot speciālas izložu veikšanas programmas, ja par to nobalso komandu pārstāvju vairākums. Izlozes gaitā notiek zonu izvēle (A, B, C, D), kurās sacentīsies pa vienam dalībniekam no katras komandas.
		2. Ja sacensības notiek upēs vai kanālos, tad A zona atrodas pa straumi uz leju, bet plašās ūdenskrātuvēs (ezeros, dīķos) A zona atrodas pa kreisi, skatoties no krasta.
		3. Komandu kapteiņi vai pārstāvji saņem katra dalībnieka polietilēna taru, uz kura ir LMSF noteiktie uzraksti.
	7. Makšķerēšana ar mormišku notiek uz ledus, kura biezums ir vismaz 10 cm. Gaisa temperatūra, pie kādas drīkst notikt sacensības, nosaka organizatori.
	8. Sacensībās zivis drīkst ķert ar vienu makšķeri, kurai ir viena mormiška. Mormiškas garums bez āķa drīkst būt ne lielāks par 15 mm, āķim jābūt vienpusējam un ielodētam. Mormiškas krāsa un forma nav ierobežota. Papildus elementu lietošana pie makšķerauklas ir aizliegta. Sportistam drīkst būt neierobežots skaits rezerves makšķeru.
	9. Katram dalībniekam jābūt diviem karodziņiem āliņģu apzīmēšanai, uz kuriem ir komandas nosaukums. Karodziņiem ir jābūt no 20-30 cm augstiem un labi saskatāmiem gan sacensību dalībniekiem, gan tiesnešiem.
	10. Atļauts lietot jebkādu ēsmu un iebarošanas līdzekļus. Iebarošanu drīkst veikt bez stacionārām barotavām. Ēsmas un iebarošanas materiāla daudzums vienam dalībniekam uz vienu sacensību dienu tiek limitēts: 1 litrs dzīva ēsma– Tārpi (trīsuļodu kāpuri, mušu kāpuri, sliekas u.c.), 2 litri barība (malta, pārsvarā augu valsts izcelsmes barība bez Tārpu piejaukuma) Piebarojamajā ēsmā aizliegts pievienot neorganiskas sastāvdaļas (plastmasas spīdumi un tamlīdzīgi). Pēc treniņiem un sacensību kārtām aizliegts ūdenstilpē izbērt ēsmas un iebarošanas materiāla atlikumus.
	11. Ziemas makšķerēšanai ar mormišku izvēlas ūdenstilpes iecirkni ar iespējami līdzīgu gultnes reljefu, dziļumu un ūdensaugiem. Iecirkni sadala 8 sektoros, katrai dienai 4 sektori, katrā sektorā pa vienam dalībniekam no katras komandas. Ieteicamo sektora garumu nosaka pēc principa– ne mazāk kā 11 metri katram dalībniekam(var būt novirzes atkarībā no ūdenstilpnes reljefa un ledus drošības apstākļiem). Sacensību vieta nedrīkst būt bīstama ne sportistiem, ne skatītājiem. Sektorus ieteicams veidot izejot no aprēķina, ka katram dalībniekam tiek ieplānoti ne mazāk kā 300m2(var būt novirzes atkarībā no ūdenstilpnes reljefa un ledus drošības apstākļiem).
	12. Sektorus apzīmē ar trafaretiem, uz kuriem ir burti A, B, C un D, bet sektoru robežas ar karodziņiem. Starp sektoriem ir ne mazāk kā 5 m plata neitrālā josla. Trafaretu un karodziņu izmēri nav noteikti, bet tiem ir jābūt labi saskatāmiem kā sportistiem, tā skatītājiem. Sacensību sektors no skatītājiem tiek atdalīts ar ne mazāk kā 5 m platu neitrālo joslu.
	13. Neitrālajā joslā drīkst atrasties tikai komandu kapteiņi, komandu pārstāvji, rezervisti(ne vairāk kā četri no komandas)un organizatoru akreditētie preses pārstāvji. Preses pārstāvji nedrīkst traucēt sacensību dalībniekus.
	14. Līdz pirmajam signālam sportisti reģistrējas pie sektora tiesneša protokolā, tiek veikta sportistu ēsmu, iebarojamā un aprīkojuma kontrole, un kad reģistrējušies visi dalībnieki, sektora tiesnesis dod atļauju sportistiem ieiet buferzonā un izvietoties ap sektora perimetru. Līdz ieiešanai sektorā ledus urbja asmeņiem jābūt apvalkā. Pēc pirmā signāla “Ieiešana sektorā” (ne agrāk kā 5 minūtes pirms starta) sportisti drīkst ieiet sektorā, ieņemt āliņģa urbšanai paredzēto vietu un tikai tad drīkst noņemt urbja asmeņu aizsargu. Vieta skaitās aizņemta ar brīdi, kad dalībnieks uz ledus ir nolicis karodziņu.
	15. Sektorā sportisti izvietojas ne mazāk kā 5 m attālumā viens no otra. Domstarpību gadījumā, ja karodziņi izvietoti tuvāk kā 5 m viens no otra, lēmumu pieņem tiesnesis. Priekšrocības ir sportistam, kurš pirmais ieradies izvēlētajā vietā un to atzīmējis ar karodziņu. Tiesnesis strīdu par aizņemto vietu var izšķirt ar izlozes palīdzību, izloze tiek veikta pēc sacensību otrā signāla. Karodziņa mešana ar nolūku iezīmēt vietu nav atļauta.
	16. Pēc sacensību otrā signāla “Starts” sportisti drīkst brīvi pārvietoties savās zonās un urbt neierobežotu skaitu āliņģu. Vieta skaitās aizņemta pēc āliņģa urbšanas sākšanas, urbis ar asmeņiem novietots uz ledus un blakus novietots karodziņš. Zivis drīkst ķert ne tuvāk par 5 m no ar karodziņu apzīmētā blakus sportista āliņģa tuvākās malas. Makšķerējot, drīkst aizņemt divus āliņģus, kurus apzīmē ar karodziņiem. Karodziņam jāatrodas uz ledus ne tālāk kā 0.5 metru no aizņemtā āliņģa un ir jābūt labi saredzamam tiesnesim un pārējiem sportistiem.
	17. Sportisti savas personīgās mantas sacensību sektorā drīkst atstāt tikai pie atzīmētiem ar karodziņu āliņģiem, 1metra rādiusā no āliņģa centra. Izņēmums ir vertikāli ieurbts urbis un 1 makšķeru konteiners. Sportisti nedrīkst aizņemt brīvos āliņģus ar urbi vai makšķeru konteineru.
	18. Par makšķerēšanu atzīstama jebkāda āliņģa izmantošana, ieskaitot āliņģa urbšanu un iebarošanu.
	19. Ledus urbim sektorā jāatrodas vertikālā stāvoklī ar asmeņiem uz leju. Āliņģu piebarošana atļauta tikai, kad ledus urbis ir ieurbts ledū.
	20. Sacensību laikā dalībnieki nedrīkst saņemt nekādu palīdzību, izņemot medicīnisko. Ar tiesneša atļauju drīkst nomainīt ledus urbi, ja tas ir salūzis.
	21. Sacensībās katrā sektorā ir tiesneši - kontrolieri. Visiem tiesnešiem ir precīzi jāzina sacensību noteikumi. Tiesneša - kontroliera pienākums ir:

- kontrolēt ēsmu un iebarošanas materiāla apjomus;

- sekot, lai sektorā tiktu ievēroti sacensību noteikumi;

- veikt pierakstus(atzīmēt iesaistīto sportistu uzvārdus un īsu notikuma aprakstu) par izdarītajiem pārkāpumiem un strīdīgām situācijām;

- pēc sacensību kārtas beigām sekot savas zonas sportistu lomiem līdz to nodošanai, kā arī līdz lomu savākšanai novērst svešu personu iekļūšanu zonā;

- ziņot disciplīnas vadītājam par konstatētajiem pārkāpumiem vai strīdīgām situācijām.

* 1. Dalībniekiem jāievēro makšķerēšanas noteikumi attiecībā uz aizsargājamo zivju izmēriem. Lomu tīrā veidā nodod svēršanai vienādā tarā, ko izsnieguši organizatori.
	2. Sacensību posms notiek divās kārtās pa 3 stundām katrā. Nepārvaramas varas apstākļos kārta tiek ieskaitīta, ja tā ilgusi vairāk kā 1,5 stundas. Kārtas ilgumu organizatori var saīsināt laika apstākļu dēļ (stiprs sals), par to paziņojot pirms sacensību kārtas.
	3. Zivs skaitās noķerta arī tajos gadījumos, ja āķis nav ieķēries mutē. Aizliegta apzināta cemmerēšana.
	4. Makšķernieki drīkst sagatavot neierobežotu makšķeru skaitu, bet vienlaicīgi atļauts makšķerēt tikai ar vienu. Makšķerēšanas laikā makšķere jātur rokās. Sportisti nedrīkst makšķeri atstāt uz ledus ar ūdenī ielaistu mormišku.
	5. Sektorā sportisti pārvietojas bez liekiem trokšņiem, netraucējot citiem sportistiem.
	6. Piecas minūtes pirms kārtas beigām tiek dots trešais signāls, kurš brīdina sportistus, ka līdz kārtas beigām atlikušas 5 minūtes. Ceturtais signāls “Finišs” pavēsta sacensību kārtas nobeigumu. Lomā ieskaita līdz ceturtajam noķertu un no ūdens izvilktu zivi.
	7. Katram dalībniekam bez ierunām jāievēro sacensību noteikumi, kā arī Makšķerēšanas noteikumi Latvijas Republikas ūdenstilpēs.
	8. **Sacensību dalībnieks, atrodoties uz ledus, tikai pats ir atbildīgs par risku un drošības noteikumu ievērošanu!**
	9. Svēršana:
		1. Lomus sver brīvi iebērtus vienādā tarā, vai organizatora izsniegtajā viena veida polietilēna tarā, rūpīgi pārbaudot tās saturu, lai nepieļautu ledus, ūdens un citu piemaisījumu klātbūtni lomā.
		2. Lomus pieņem katra sektora tiesnesis - kontrolieris.
		3. Lomu nosver, bet nesaskaita. Pēc svēršanas zivis nonāk organizatoru rīcībā.
		4. Komandas kapteinim vai pārstāvim jāpiedalās svēršanā, lai to novērotu un parakstītu protokolu, kurā fiksēts viņa komandas biedru loma svars. Pēc protokola parakstīšanas nekādas pretenzijas par loma svaru netiek pieņemtas.

* 1. Žūrija.
		1. Lai novērstu iespējamās strīdīgās situācijas, incidentus un pieņemtu noteikumos paredzētās sankcijas, tiek izveidota žūrija. Žūrijas darbu vada par sacensību organizāciju atbildīgā persona – Žūrijas priekšsēdētājs, kā arī pirms sacensību posma ievēlēti trīs komandu pārstāvji, kuriem ir zināma autoritāte dalībnieku vidū un teicamas sacensību noteikumu zināšanas. Žūrijā drīkst būt tikai viens komandas pārstāvis. Žūrija lēmumus pieņem ar balsu vairākumam, ja balsis ir sadalījušās vienādi, tad noteicošā balss ir Žūrijas priekšsēdētājam. Žūrijas pieņemtie lēmumi tiek publiski paziņoti. Žūrijai lēmums jāpieņem pirms posma rezultātu izziņošanas.
		2. Protesti, izņemot tos, kuri attiecas uz vietu sadalījumu, iesniedzami žūrijā ne vēlāk kā stundu pēc sacensību kārtas pabeigšanas. Protestu vispirms var izteikt mutiski, bet tūlīt pēc tam protests jāiesniedz rakstiski.
		3. Protesti, par vietu sadalījumu jāiesniedz ne vēlāk kā 30 minūtes pēc oficiālo rezultātu paziņošanas. Uz afišas ar rezultātu paziņojumu jābūt norādītam publicēšanas laikam. Katram žūrijā iesniegtajam rakstiskajam protestam jāpievieno nodeva 50 Eur apmērā. Ja protests tiek noraidīts kā nepamatots, tad nodevu ieskaita LMSF ienākumos, ja protestu atzīst par pamatotu, tad nodevu atgriež protesta iesniedzējam.
		4. Visus noteikumu pārkāpumus izskata žūrija. Pārkāpumi tiek izskatīti, izvērtējot sektora tiesneša sniegto informāciju, nepieciešamības gadījumā jāpieaicina sportists, kurš izdarījis pārkāpumu, vai vairāki sportisti, kuri iesaistīti strīdīgā situācijā. Tikai žūrijai ir tiesības pieņemt lēmumu par brīdinājumu izteikšanu, dzelteno kartīti vai sarkano kartīti - diskvalifikāciju.
1. **Sankcijas pret sportistiem.**
	1. Dalībnieku vai komandu, kura saskaņā ar sektora tiesneša, galvenā tiesneša vai cita dalībnieka iesniegto informāciju, pārkāpusi sacensību nolikumu un noteikumus, žūrija izvērtējot pārkāpuma smagumu, var sodīt ar:
		1. Brīdinājumu;
		2. dzelteno kartīti - kura ir spēkā divas nākamos sacensību posmus;
		3. sarkano kartīti – diskvalifikācija posmā;
		4. Pēc otras dzeltenās kartītes saņemšanas sportists automātiski saņem sarkano kartīti, tiek diskvalificēts un tā rezultāti posmā tiek anulēti.
		5. Žūrijas piemērotie sodi tiek fiksēti sacensību protokolā un paziņoti pirms sacensību rezultātu izsludināšanas.
	2. Diskvalificējot sportistu, viņam ieskaita punktus, kas ir vienādi ar komandu skaitu plus vienu punktu. Pārējie sportisti saglabā savas iepriekšējās vietas (piem., 8. vietā esošais sportists tiek diskvalificēts un aiz viņa sekojošie attiecīgi paliek 9., 10. utt. vietās);
	3. Komandai saņemtais brīdinājums ir spēkā divus nākamos sacensību posmus. Ja šo divu posmu laikā notiek jauns pārkāpums, tas tiek uzskatīts par atkārtotu un žūrija pieņem savu lēmumu, atbilstoši sacensību noteikumiem.

# Rezultātu aprēķināšana un uzvarētāju un vietu sadalījuma noteikšana.

* 1. Katrā posmā un triju posmu kopsummā tiek noteikti pirmo trīs vietu ieguvēji:
		1. individuālajā vērtējumā;
		2. komandu vērtējumā.
	2. Rezultāti sacensību kārtās, tiek aprēķināti sekojošā veidā:
		1. Sacensību kārtās tiek pieņemtas vērtēšanai, katra sportista noķertās zivisun noteikts to svars.
		2. Augstāko novērtējumu katrā sektorā iegūst tas sportists, kas svēršanai uzrādījis lielāko zivju svaru, respektīvi, vislielākais svars - pirmā vieta un 1 balle, nākamais lielākais - otrā vieta un 2 balles, utt.;
		3. Komandu vērtējumā rezultātus nosaka, summējot 4 komandas sportistu sektoros iegūtās balles, un augstāku vietu iegūst tā komanda, kam ir vismazākais ballu skaits.
	3. Sacensību posma uzvarētāji un vietu sadalījums tiek noteikts sekojošā veidā:
		1. Summējot katrā kārtā iegūtās sportistu un komandas vietas/balles.
		2. Augstāko novērtējumu iegūst sportists un komanda, ar mazāko abās kārtās iegūto vietu/ballu summu.
		3. Vienādas vietu/ballu summas gadījumā priekšroka ir sportistam un komandai, ar lielāko kopīgo sacensību posmā iegūto loma svaru.
	4. Sacensību kopvērtējuma uzvarētāji un vietu sadalījums tiek noteikts sekojošā veidā:
		1. Summējot visās kārtās iegūtās sportistu un komandas vietas/balles.
		2. Augstāko novērtējumu iegūst sportists un komanda, ar mazāko visās kārtās iegūto vietu/ballu summu.
		3. Vienādas vietu/ballu summas gadījumā priekšroka ir sportistam un komandai, ar lielāko kopīgo sacensību posmos iegūto loma svaru.
	5. Gadījumā, ja sportists vai komanda kādā kārtā nav piedalījusies, vai tā tiek diskvalificēta no kārtas, tā saņem punktus, kas atbilst pēdējai vietai +1 punkts.

# Apbalvošana

* 1. Katrā sacensību posmā ar kausiem, medaļām un, posma atbalstītāja sarūpētajām piemiņas balvām tiek apbalvoti:

Pirmo trīs vietu ieguvēji komandu vērtējumā;

Pirmo trīs vietu ieguvēji individuālā vērtējumā.

* 1. Sacensību kopvērtējumā ar LMSF medaļām un kausiem tiek apbalvoti:

Pirmo trīs vietu ieguvēji komandu vērtējumā;

Pirmo trīs vietu ieguvēji individuālā vērtējum.

* 1. Par dalībniekiem pasniegtajām atbalstītāju balvām, apbalvotās personas pašas ir atbildīgas par Ienākuma nodokļu apmaksu atbilstoši likuma “Par iedzīvotāju ienākuma nodokli” 9.panta 10.punkta prasībām. Izņēmums ir gadījumi, kad starp LMSF un atbalstītāju ir noslēgts līgums, kurā saistības par Ienākuma nodokļu apmaksu uzņemas atbalstītājs vai LMSF.
1. **Īpašie noteikumi**
	1. Sacensībām piesakās un tajās piedalās no brīvas gribas.
	2. Piesakoties sacensībām dalībnieki apliecina, ka ir iepazinušies ar šo sacensību nolikumu un noteikumiem, ievēros sacensību organizatora vai tiesnešu norādījumus un lēmumus. Ir informēti, ka sportista pienākums ir ievērot starptautisko un Latvijā atzīto sporta federāciju noteikumus, sporta ētikas un godīgas spēles principus, antidopinga konvenciju noteikumus, kā arī normatīvos aktus. Sportisti ir atbildīgi par savu drošību uz ledus, veselības stāvokli, savas veselības un dzīvības apdrošināšanu.
	3. Dalībnieki dod atļauju LMSF vai LMSF akreditētām personām sava vārda, uzvārda, sasniegumu un citu personas datu, tai skaitā saistībā ar sacensībām iegūtā audio vizuālā materiāla izmantošanu pēc LMSF vai LMSF akreditētās personas ieskatiem lietvedībai, publicitātei vai pasākuma atspoguļošanai.
	4. Bez paskaidrojumiem dalība vai akreditācija var tikt atteikta personai kura iepriekš ir nievājoši izteikusies par LMSF, LMSF valdi, atbildīgajiem par disciplīnu, galveno tiesnesi, sponsoru vai atbalstītāju. Izteikusi apņemšanos neievērot LMSF valdes, organizatora vai tiesneša lēmumus, pārkāpusi nolikumu un noteikumus, zaudējot galvenā tiesneša un/vai citu dalībnieku uzticību par godīgas spēles principa ievērošanu turpmāk. Kā arī personām kuras ir atstādinātas no sporta vai piemērots liegums uz laiku piedalīties LMSF organizētos pasākumos.
2. **Reklāma**

8.1. Reklāma uz dalībnieku apģērba, formas, cepures, somas un automašīnām ir atļauta, bet nedrīkst atspoguļot diskvalificētu un pie sacensībām nepielaižamu uzņēmumu, biedrību un sportistu reklāmu.

8.2. Bez saskaņošanas ar pasākuma organizatoru, pasākuma norises vietā reklāmu novietot vai dalīt aizliegts;

8.3. Reklāmu saturoša transporta līdzekļa, cita veida vizuālas reklāmas novietošana zonā, kur notiek sacensību atklāšanas un apbalvošanas ceremonija bez saskaņošanas ar pasākuma organizatoru aizliegta.

1. **Izlase**
	1. Uz Latvijas izlasi var pretendēt sportisti, kuri līdz PČ ir piedalījušies vismaz 10 kārtās LČ pirms PČ noteiktā datuma, kā arī ir aizvadījuši vismaz 2 pilnas sezonas LČ.
	2. Latvijas izlases kandidātu sastāvu nosaka disciplīnas vadītājs vai tā nozīmēta persona, vadoties no pēdējās divās notikušajās sezonās sportistu uzrādītajiem rezultātiem LČ, kā arī sportistu rezultātiem pēdējos 3 notikušajos PČ.
	3. Sportistiem, kuriem ir augsti sasniegumi LČ un PČ, kā arī kuriem ir pieredze PČ(arī sportistu asistentu lomā) ir priekšroka, nosakot potenciālos izlases kandidātus un to lomu.
	4. Izlases kandidātu sarakstā sportistus var neiekļaut, ja pēdējo divu sezonu laikā potenciālajam kandidātam ir bijuši disciplīnas vai ētiskas dabas pārkāpumi LČ vai PČ ietvaros.
	5. Disciplīnas vadītājs vai viņa nozīmētā atbildīgā persona sastāda izlases kandidātu sarakstu.
	6. Pēc PČ aptuvenās tāmes, iespējamā atbalsta izvērtēšanas un izlases sagatavošanās plāna PČ izstrādāšanas par izlasi atbildīgā persona uzrunā izlases kandidātos. Kandidātiem tiek norādīts sagatavošanās plāns PČ, kā arī iespējamais līdzmaksājums dalībai, ja nav iespējams pilnībā nodrošināt izlases sagatavošanās un dalības izmaksas PČ.
	7. Uzrunātie sportisti apstiprina vai neapstiprina vēlmi piedalīties PČ atbilstoši sagatavotājam plānam un tāmei.
	8. Atbilstoši sportistu lēmumam par dalību PČ, par izlasi atbildīgā persona apstiprina izlases sastāvu un dalībnieku lomas izlasē, saskaņo izlases sastāvu ar LMSF valdi.